На сцэне вядучыя, якія ўзгадваюць пэўныя гістарычныя звесткі і паданні пра населены пункт Азяты. Яны паведамляюць, што за смугою стагоддзяў губляюцца вытокі вёскі, а сівое паданне сцвярджае: некалі тут быў стары манастыр, які разбурылі татары, таму існуе версія, што прашчурамі азятчукоў з’яўляліся ваяўнічыя азіяты. Легенда застаецца толькі легендай. Першая ж пісьмовая згадка пра паселішча з’явілася пяцьсот гадоў таму ў прывілеі Жыгімонта Старога і была дадзена на вечныя часы Сідару Фёдаравічу Гайку і нашчадкам ягоным. Узгадваюцца і такія цікавыя факты: у Азятах нарадзіўся граф Аляксандр дэ Паліньяк, сын маршала французскага каралеўскага двара, палкоўніка расійскай арміі, удзельніка Барадзінскай бітвы і дзекабрысцкага руху Эркюля дэ Паліньяка. Ягоныя сваякі дасюль жывуць у Францыі, а адзін з іх нават кіруе невялікай еўрапейскай дзяржавай Манака.